 16 ጉንቦት 2019 ምንጪ ስእሊ, Getty Images ወዲ ሰብ ኣብ ዓለም እንትነብር ብዙሓት ጥዑማትን ከበድትን እዋናት ክሓልፍ ባህርያዊ እዩ ብዙሓት ብሩሃት ገጻት ህይወት እናሓሰቡ ከበድቲ ኩነታት እንትገጥሞም ድማ ጽባሕ ክሓይሽ እዩ ብዝብል ብድሆታቶም ክሰግሩ ይቃለሱ ውሑዳት ዘይበሃሉ ሰባት ድማ ጾር ህይወት ምስካም ይኣብዮም እሞ ብገዛእ ፍቓዶም ናብቲ ዘይምለሱሉ ይኸዱ ከም ጸብጻብ ውድብ ጥዕና ዓለም ኣብ ዓመት ከባቢ 8 ሚእቲ ሽሕ ሰባት ዓርሰ ቕትለት ይፍጽሙ ጸብጻብ 2019 እቲ ውድብ ከምዝሕብሮ ኣብ ምብራቕ ኤሮጳዊት ሃገር ሉቲንያ ካብ 100 ሽሕ ሰባት እቶም 31.9 ዓርሰ ቅትለት ስለ ዝፍጽሙ ካብ ዓለም ኣብ ቅድሚት እትስራዕ ሃገር ኮይናላ ሩስያ ካብ 100 ሽሕ ሰባት 31 ጊያና ድማ 29.2 ዓርሰ ቕትለት ብምፍጻም ካልኣይን ሳልሳይን እየን ኤርትራ ካብ 100 ሽሕ ሰባት ብ7.9 መበል 85 ደረጃ ዝሓዘት እንትኾን ኢትዮጵያ ድማ ብ7.2 መበል 96 ደረጃ ሒዛ ትርከብ ኣብ ክሊ ዕድመ 15 ክሳብ 29 ኣብ ዘለዉ ሰባት እቲ ካልአዋይ ቀንዲ ምኽንያት ሞት ከምዝኾነ ይግለጽ ንምዃኑ ሰባት ንምንታይ ዓርሰ ቕትለት ይፍጽሙ? 